Diari Oficial de la Generalitat Valenciana


Sumari del DOGV 8823, del 29-05-2020 (2020/3894)

RESOLUCIÓ de 29 de maig de 2020, de la Vicepresidència i Conselleria d'Igualtat i Polítiques Inclusives, per la qual s'estableix el Pla de transició a la nova normalitat, en el context de crisi sanitària ocasionada per la Covid-19, de les oficines Orienta i els programes Kumpania.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8823

Data del DOGV
:   29-05-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3894


Data del document
:   29-05-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * benestar social
    * política sanitària
    * legislació
    * assistència social
    * malaltia infecciosa
    * salut pública

RESOLUCIÓ de 29 de maig de 2020, de la Vicepresidència i Conselleria d'Igualtat i Polítiques Inclusives, per la qual s'estableix el Pla de transició a la nova normalitat, en el context de crisi sanitària ocasionada per la Covid-19, de les oficines Orienta i els programes Kumpania. [2020/3894]  
 Antecedents de fet  
1. La Covid-19, per la seua facilitat de contagi i ràpida extensió, ha generat un greu problema de salut pública global que ha tingut com a conseqüència l'adopció de mesures sanitàries i de limitació de la lliure circulació sense precedents, a fi de protegir a la població, sobretot als col·lectius més vulnerables.  
2. Davant l'evolució de la crisi sanitària, i amb l'objectiu de recuperar gradualment la vida quotidiana i l'activitat econòmica, minimitzant el risc que representa l'epidèmia per a la salut de la població i evitant que les capacitats del sistema nacional de salut es puguen desbordar, el Consell de Ministres va aprovar el passat 28 d'abril el Pla per a la transició a una nova normalitat. En aquest pla s'articula una eixida gradual de la situació de confinament, en cinc fases, des de la fase zero fins a la nova normalitat. El procés previst suposa la substitució progressiva de les restriccions de caràcter general per altres més específiques, si bé de manera flexible i asimètrica. El seu cronograma és, per tant, merament orientatiu, i no s'aplica necessàriament de manera uniforme en tot el territori. Tant el calendari com l'àmbit de les diferents fases, queden condicionats a l'evolució de la pandèmia i de la capacitat dels serveis d'atenció sanitària.  
  
3. En el context d'aquest Pla de transició, la Vicepresidència i Conselleria d'Igualtat i Polítiques Inclusives ha de preveure l'adaptació progressiva dels serveis de la seua competència destinats a la igualtat en la diversitat, de manera que puguen complir la seua comesa per a la promoció, protecció o restitució els drets reconeguts en la Llei 26/2018, de 21 de desembre, de la Generalitat, de drets i garanties de la infància i l'adolescència, en la Llei 23/2018, de 29 de novembre, de la Generalitat d'igualtat de les persones LGTBI, i en la resta de l'ordenament, però adequant el seu funcionament a les condicions de cada fase. Aquesta previsió pren en consideració els criteris proposats per l'Organització Mundial de la Salut (OMS), en la seua actualització de l'estratègia per a la Covid-2019 del passat mes d'abril, per a planejar el desconfinament, i en particular, les recomanacions de minimitzar riscos en llocs amb alt potencial de contagi, com són els llocs públics on es produeix concentració de persones, i d'establir mesures preventives en els llocs de treball.  
  
Fonaments de dret  
1. El Govern, a l'empara del que es disposa en l'article 4, apartats b) i d), de la Llei orgànica 4/1981, d'1 de juny, dels estats d'alarma, excepció i lloc (d'ara en avant, Llei orgànica 4/1981), va promulgar el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19 (d'ara en avant, Reial decret 463/2020), el qual ha sigut prorrogat en cinc ocasions, l'última pel Reial decret 537/2020, de 22 de maig, fins a les 00.00 hores del dia 7 de juny de 2020, mantenint les condicions establides en el Reial decret 463/2020 i en les disposicions que el modifiquen, apliquen i desenvolupen.  
2. El Reial decret 463/2020, en el seu article 6, designa com a autoritat competent delegada al ministre de Sanitat i li habilita per a dictar les ordres, resolucions, disposicions i instruccions interpretatives que, en l'esfera específica de la seua actuació, siguen necessàries per a garantir la prestació de tots els serveis, ordinaris o extraordinaris, amb vista a la protecció de persones, béns i llocs, mitjançant l'adopció de qualsevol de les mesures previstes en l'article 11 de la Llei orgànica 4/1981. En l'exercici d'aquesta facultat s'ha dictat l'Ordre SND/295/2020, de 26 de març, per la qual s'adopten mesures en matèria de recursos humans en l'àmbit dels serveis socials davant la situació de crisi ocasionada per la Covid-19.  
3. La Llei 3/2019, de 18 de febrer, de serveis socials inclusius de la Comunitat Valenciana estableix en l'apartat tercer de l'article cinqué que el sistema públic valencià de serveis socials té caràcter de servei públic essencial, perquè d'aquest es deriven prestacions indispensables per a satisfer les necessitats bàsiques personals i millorar les condicions de la qualitat de vida de la ciutadania, segons el que es disposa en l'article 128.2 de la Constitució Espanyola. Al seu torn estableix en l'article 70 que les actuacions davant situacions d'urgència social tindran caràcter prioritari per davant de qualsevol altra actuació, i quan es requerisquen prestacions o serveis, podran prestar-se sense que siguen exigibles per al seu accés tots o algun dels requisits establits. Així mateix, les prestacions seran garantides i gratuïtes mentre es mantinga la situació d'urgència social.  
4. La Llei 26/2018, de 21 de desembre, de la Generalitat, de drets i garanties de la infància i l'adolescència, en el seu article 89 disposa que la Generalitat i les administracions promouran amb caràcter preventiu quantes accions siguen necessàries per a garantir un desenvolupament integral de les persones menors d'edat, tant en l'àmbit físic, psicosocial, com a mental, en el seu nucli familiar d'origen, com a espai generador d'estabilitat i desenvolupament de la personalitat.  
5. La Llei 23/2018, de 29 de novembre, de la Generalitat, d'igualtat de les persones LGTBI, estableix en el seu article 13 que es garantirà el dret de les persones LGTBI a un servei públic d'informació, orientació i assessorament integral, inclòs el psicològic, legal, administratiu i social, amb inclusió dels seus familiars i persones acostades, amb independència de la seua procedència i situació administrativa, en relació amb les necessitats de suport específicament lligades a la condició de persona LGTBI, així com a la interseccionalitat, seguint els principis de proximitat i no segregació.  
6. Les condicions especials de funcionament durant l'estat d'alarma dels serveis d'atenció a la igualtat en la diversitat dependents de la Vicepresidència i Conselleria d'Igualtat i Polítiques Inclusives estan regulades, a més de per les ordres citades, per les Instruccions 4 i 5, del director general d'igualtat en la diversitat, de data 13 de març de 2020, per la qual s'estableixen mesures extraordinàries de gestió de les oficines Orienta i els programes Kumpania en el marc de la pandèmia per la Covid-19.  
7. L'Ordre SND/388/2020, de 3 de maig, per la qual s'estableixen les condicions per a l'obertura al públic de determinats comerços i serveis, i l'obertura d'arxius, així com per a la pràctica de l'esport professional i federat, disposa en el seu article 1.2, que es potenciarà l'efectiva reactivació dels serveis socials mitjançant la reincorporació de tot el personal que siga necessari en la fase 0 del Pla per a la transició cap a la nova normalitat. Quedaran exceptuades de la incorporació a l'atenció presencial les persones amb pluripatologies per a les quals el contagi per SARS-COV-2 puga suposar un greu risc. També queden exceptuades les dones embarassades. En aquests casos s'adaptarà el lloc de treball a les seues funcions que no requerisquen atenció al públic o de treball telemàtic.  
8. El Reial decret 537/2020, de 2 de maig, disposa en el seu article 3: «1. En aplicació del Pla per a la desescalada de les mesures extraordinàries adoptades per a fer front a la pandèmia de Covid-19, aprovat pel Consell de Ministres en la seua reunió de 28 d'abril de 2020, el Ministre de Sanitat, com a autoritat competent delegada, a proposta, en el seu cas, de les comunitats autònomes i de les ciutats de Ceuta i Melilla, i a la vista de l'evolució dels indicadors sanitaris, epidemiològics, socials, econòmics i de mobilitat, podrà acordar la progressió de les fases i mesures aplicables en un determinat àmbit territorial. La regressió de les fases i mesures fins a les previstes en el Reial decret 463/2020, de 14 de març, es farà, si escau, seguint el mateix procediment.  
  
2. En el marc de les decisions que s'adopten sobre la progressió de les mesures de desescalada, les persones podran desplaçar-se pel territori de la província, illa o unitat territorial que es determine a l'efecte del procés de desescalada, sense perjudici de les excepcions que justifiquen el desplaçament a una altra part del territori nacional per motius sanitaris, laborals, professionals o empresarials, de retorn al lloc de residència familiar, assistència i cura de majors, dependents o persones amb discapacitat, causa de força major o situació de necessitat o qualsevol altra d'anàloga naturalesa. En tot cas, en qualsevol desplaçament hauran de respectar-se les instruccions dictades per les autoritats sanitàries.».  
9. D'acord amb l'article 6 del Reial decret 463/2020, cada administració conserva les competències que li atorga la legislació vigent en la gestió ordinària dels seus serveis per a adoptar les mesures que estime necessàries en el marc de les ordres directes de l'autoritat competent a l'efecte de l'estat d'alarma.  
Valorada l'actual situació, tenint en compte la crisi sanitària ocasionada per la Covid-19, el Pla de transició a la nova normalitat, així com els restants antecedents i fonaments de dret exposats, resolc:  
  
  
Primer. Objecte i àmbit  
Mitjançant la present resolució s'estableix el Pla de transició a la nova normalitat derivada de la pandèmia de Covid-19, de les oficines Orienta i els programes Kumpania en l'àmbit de competències de la Vicepresidència i Conselleria d'Igualtat i Polítiques Inclusives.  
  
Segon. Mesures de seguretat i higiene.  
1. Els espais físics de les oficines Orienta i els programes Kumpania hauran de complir, en tot moment, les obligacions de prevenció de riscos laborals establides en la legislació vigent en cada fase del pla, tant amb caràcter general, com de manera específica, per a previndre el contagi de SARS-CoV-2.  
2. La disposició dels llocs de treball, l'organització dels torns i la resta de condicions de treball es modificaran, en la mesura necessària, per a garantir la possibilitat de mantindre la distància de seguretat interpersonal mínima de dos metres entre les persones treballadores, i d'aquests respecte a les usuàries. Quan no siga possible, per raó de l'activitat, s'haurà d'utilitzar l'equip de protecció previst en cada fase per a la mena de servei de què es tracte.  
3. S'observaran les mesures prescrites a cada moment per a evitar el contacte de les persones amb diagnòstic de Covid-19, amb símptomes compatibles amb Covid-19 o en període de quarantena domiciliària per haver tingut contacte amb alguna persona amb símptomes o diagnosticada de Covid-19, amb altres treballadores o usuàries.  
4. La neteja i desinfecció de les instal·lacions es farà amb la freqüència i les condicions estipulades en cada fase per als centres soci-sanitaris o els llocs de pública concurrència, amb especial atenció a les superfícies de contacte més freqüents. Es garantirà una ventilació adequada de totes les dependències.  
  
Tercer. Mesures organitzatives i de funcionament  
1. Les oficines Orienta i els programes Kumpania adoptaran com a mínim les mesures organitzatives i de funcionament que s'especifiquen en l'annex d'aquesta resolució, en funció de la fase del procés de desescalada vigent en l'àmbit territorial en el qual tinga la seua seu el servei. En aquells serveis que es presten en diferents seus, s'aplicaran en cada unitat les mesures de la fase vigent en el municipi en el qual es troben les seues dependències.  
2. Les persones coordinadores de cada oficina Orienta i supervisores de cada programa Kumpania prepararan amb antelació suficient els canvis derivats de la transició entre fases conformement al cronograma estimat, de manera que s'eviten disfuncions amb el pas de l'una a l'altra, especialment pel que respecta a la reincorporació del personal. Adoptaran així mateix, les previsions per a un eventual retard en la transició o fins i tot una regressió de fase, atés que aquests no estan prefixades i es determinaran en funció de l'evolució de la situació.  
3. Les persones coordinadores de cada oficina Orienta i supervisores de cada programa Kumpania hauran de remetre a la Direcció General d'Igualtat en la Diversitat, a través de la mateixa aplicació telemàtica en què presenten mensualment la documentació relativa al servei, el pla organitzatiu per a la desescalada per a la seua validació.  
4. En la planificació de les transicions, les oficines Orienta i els programes Kumpania comptaran, excepte indicació en contra, amb aquells efectius que hagueren sigut reassignats, que es reincorporaran als seus llocs ordinaris.  
5. Queden exceptuades de la incorporació a l'atenció presencial les persones amb pluripatologies per a les quals el contagi per Sars-CoV-2 puga suposar un greu risc. També queden exceptuades les dones embarassades. En aquests casos s'adaptarà el lloc de treball a unes funcions que no requerisquen atenció al públic o a funcions de treball telemàtic.  
  
Quart. Supeditació a la normativa establida per les autoritats competents en l'àmbit sanitari.  
Mentre dure l'estat d'alarma la present resolució queda supeditada a la normativa que aproven els òrgans de l'Administració general de l'Estat i de la comunitat autònoma competents en matèria sanitària i, en tot cas, sempre estarà vinculada a la superació de les fases establides pel Govern d'Espanya per al territori de la Comunitat Valenciana i les especificitats que en cada fase marquen els òrgans competents.  
  
  
Cinqué. Efectes  
La present resolució produirà efectes el mateix dia de la seua publicació en el Diari Oficial de la Generalitat Valenciana.  
S'adverteix que la present resolució posa fi a la via administrativa, podent interposar-se recurs contenciós administratiu en el termini de dos mesos, comptats des de l'endemà de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, computat en els termes ja indicats, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
  
València, 29 de maig de 2020.- La vicepresidenta i consellera d'Igualtat i Polítiques Inclusives: Mónica Oltra Jarque  
  
  
  
ANNEX   
  
FASE ACTUACIONS  
FASE 0 Horaris d'atenció  
No es reprén en aquesta fase l'assistència presencial habitual a les persones beneficiàries del servei. No obstant això, es continuarà amb el seguiment de manera telemàtica i/o presencial d'aquells casos que ja es realitzara o es requerisca.  
  
Mesures d'higiene en el recurs  
- Es procedirà a la neteja i desinfecció dels locals per a començar l'activitat presencial en les següents fases.  
  
Mesures d'higiene i/o prevenció per a les persones treballadores  
- La distribució d'espais podrà modificar-se, quan siga necessari, amb l'objectiu de garantir la distància interpersonal de seguretat.  
  
- S'haurà de prendre la temperatura corporal mitjançant dispositiu làser o similar a totes les persones abans d'accedir al servei. No es permetrà l'accés si la temperatura corporal aconsegueix o supera 37,5 °C.  
- Utilització de màscares, guants i solució hidroalcohòlica per part de les persones professionals.  
  
Accions específiques  
- El personal tècnic continuarà a la disposició de qualsevol necessitat que els siga requerida per la Vicepresidència i Conselleria d'Igualtat i Polítiques Inclusives.  
FASE 1 Horaris d'atenció  
El personal professional realitzarà un seguiment adequat de cadascuna de les persones usuàries del seu servei preferentment de manera telemàtica i de manera presencial solament en aquells en els quals es prestava quan siga necessari i prèvia cita.  
  
Mesures d'higiene i/o prevenció per a les persones treballadores  
- La distribució d'espais podrà modificar-se, quan siga necessari, amb l'objectiu de garantir la distància interpersonal de seguretat.  
  
- Les persones usuàries hauran de respectar les mesures de seguretat i higiene establides per les autoritats sanitàries per a la prevenció de la Covid-19, relatives al manteniment d'una distància de seguretat de dos metres, higiene de mans i màscara respiratòria.  
  
- Després d'abandonar la persona usuària les dependències del servei, es desinfectarà el mobiliari que haguera usat (cadira, taula?).  
  
- No s'utilitzaran les condícies del servei per part de les persones usuàries, excepte que resultara estrictament necessari. En aquest cas es procedirà a la seua desinfecció posterior.  
- En entrar la persona usuària en les dependències del servei es desinfectarà la sola de les sabates, es llavarà les mans amb solució hidroalcohòlica que es posarà a la seua disposició i se li dotarà de màscara, en cas que no portar aquests elements de protecció amb si.  
-  
 Es prendrà la temperatura corporal mitjançant dispositiu làser o similar a totes les persones abans d'accedir en la seu del servei, no es permetrà l'accés si la temperatura corporal aconsegueix o supera els 37,5 °C.  
  
Mesures en matèria d'aforament  
- El control d'aforament i accés a les instal·lacions serà realitzat pel personal professional del servei.  
- Es realitzarà una neteja i desinfecció diària, els dies de funcionament del servei, amb especial atenció a les superfícies de contacte freqüent.  
FASE 2 Horaris d'atenció  
- Reactivació de l'activitat presencial amb cita prèvia en dos torns, al matí i vesprada.  
- El servei es prestarà prèvia cita establint grups de màxim 5 persones, que podrà ser ampliat si l'espai garanteix les mesures de seguretat. Haurà de tindre's en compte que les persones dels grups han de residir en zones de la mateixa fase de la ubicació del servei.  
  
  
Mesures d'higiene i/o de prevenció per a les persones treballadores  
Es realitzarà en els termes descrits en la fase 1.  
  
Mesures en matèria d'aforament  
Es realitzarà en els termes descrits en la fase 1.  
FASE 3 Horaris d'atenció  
Tendència cap a la normalització de l'atenció presencial.  
  
Mesures d'higiene i/o de prevenció per a les persones treballadores  
Es realitzarà en els termes descrits en la fase 1.  
  
Mesures en matèria d'aforament  
Es realitzarà en els termes descrits en la fase 1.